«EaDaily»-ին տված հարցազրույցում Հայաստանի պաշտպանության նախարար Դավիթ Տոնոյանը Ադրբեջանին մի շարք իրողությունների առաջ է կանգնեցրել ու, ամենակարևորը, հայտարարել, թե Հայաստանը պատրաստ է լայնամասշտաբ պատերազմի: Նկատելով, որ տեխնիկական և ընթացակարգային որոշումների շնորհիվ բացառվել է հակառակորդի հետագա հարձակումների անսպասելիությունը, Տոնոյանը փաստել է, որ հայկական կողմն ապրիլյան քառօրյա պատերազմից շատ հետևություններ է արել: «2016 թ. ապրիլյան մարտերից հետո մենք առաջին հերթին ռազմական հետևություններ ենք արել: Ադրբեջանին թույլ չի տրվելու պահպանել իրավիճակի սրման տեղը, ժամանակը և մասշտաբը որոշելու մենաշնորհային իրավունքը: Հետևություններ են արվել նաև գործնական և մարտավարական մի շարք հարցերի շուրջ: Արդյունքում մենք իրականացրել ենք անհրաժեշտ փոփոխություններ այնպիսի ոլորտներում, ինչպիսիք են զորքերի տեղակայումը, մարտական խնդիրների իրականացումն առաջնագծում և սպառազինությամբ ու զինտեխնիկայով ապահովումը»,- հայտարարել է պաշտպանության նախարարը, միաժամանակ հավելելով, որ մենք լայնորեն պատրաստվում ենք հավանական ռազմական գործողություններին՝ հաշվի առնելով ոչ միայն նախորդ դեպքերը: